CELEX: 32022D0863
Language: ro
Date: 2022-05-24 00:00:00
Title: Decizia (UE) 2022/863 a Consiliului din 24 mai 2022 privind poziția care urmează să fie adoptată în numele Uniunii Europene în cadrul Comitetului mixt UE-CTC constituit prin Convenția din 20 mai 1987 privind regimul de tranzit comun în ceea ce privește modificările aduse convenției respective

2.6.2022   
               
               
                  RO
               
               
                  Jurnalul Oficial al Uniunii Europene
               
               
                  L 151/62
               
            
         DECIZIA (UE) 2022/863 A CONSILIULUI
         din 24 mai 2022
         privind poziția care urmează să fie adoptată în numele Uniunii Europene în cadrul Comitetului mixt UE-CTC constituit prin Convenția din 20 mai 1987 privind regimul de tranzit comun în ceea ce privește modificările aduse convenției respective
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Convenția privind regimul de tranzit comun (1) (denumită în continuare „convenția”) a fost încheiată de Uniune prin Decizia 87/415/CEE a Consiliului (2) și a intrat în vigoare la 1 ianuarie 1988.
                  
               
                     (2)
                  
                  
                     În temeiul articolului 15 alineatul (3) litera (a) din convenție, comitetul mixt constituit în temeiul articolului 14 alineatul (1) din convenție (denumit în continuare „Comitetul mixt UE-CTC”) poate adopta, prin intermediul unor decizii, modificări ale apendicelor convenției.
                  
               
                     (3)
                  
                  
                     La începutul anului 2022, Comitetul mixt UE-CTC urmează să adopte o decizie privind modificarea apendicelor I, IIIa și IV la convenție.
                  
               
                     (4)
                  
                  
                     Este oportun să se stabilească poziția care urmează să fie adoptată, în numele Uniunii, în cadrul Comitetului mixt UE-CTC, întrucât decizia va avea efecte juridice în Uniune. Întrucât Comitetul mixt UE-CTC se reunește de obicei doar o dată pe an, este oportun să se permită ca poziția Uniunii să fie exprimată fie în cadrul unei reuniuni viitoare, fie printr-o procedură scrisă.
                  
               
                     (5)
                  
                  
                     Anexa B la Regulamentul delegat (UE) 2015/2446 al Comisiei (3) și anexa B la Regulamentul de punere în aplicare (UE) 2015/2447 al Comisiei (4) au fost modificate prin Regulamentul delegat (UE) 2021/234 al Comisiei (5) și, respectiv, prin Regulamentul de punere în aplicare (UE) 2021/235 al Comisiei (6). Prin anexele menționate se stabilesc cerințele comune în materie de date, formatele și codurile pentru declarația de tranzit, în vederea unei mai bune armonizări a elementelor de date comune în scopul stocării informațiilor și al schimbului de informații între autoritățile vamale, precum și între autoritățile vamale și operatorii economici. Modificările respective au fost necesare pentru a se asigura interoperabilitatea sistemelor electronice vamale utilizate pentru diferitele tipuri de declarații și notificări. Prin urmare, apendicele IIIa al convenției, care reflectă anexa B la Regulamentul delegat (UE) 2015/2446 al Comisiei și anexa B la Regulamentul de punere în aplicare (UE) 2015/2447 al Comisiei, ar trebui să fie modificat în consecință.
                  
               
                     (6)
                  
                  
                     Modificările aduse apendicelui IIIa al convenției au condus la renumerotarea secțiunilor și a punctelor. Prin urmare, trimiterile la apendicele IIIa din apendicele I ar trebui să fie aliniate la noua numerotare.
                  
               
                     (7)
                  
                  
                     Apendicele IV al convenției stabilește normele referitoare la asistența reciprocă în materie de recuperare a creanțelor. Normele menționate sunt importante deoarece protejează interesele financiare ale țărilor de tranzit comun, ale Uniunii și ale statelor membre. Normele respective ar trebui să fie revizuite pentru a fi aliniate la normele Uniunii cărora le corespund,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii în cadrul unei viitoare reuniuni a comitetului mixt UE-CTC sau prin intermediul unei proceduri scrise în cadrul UE-CTC se bazează pe proiectul de decizie a comitetului mixt UE-CTC, atașat la prezenta decizie (7).
         
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles, 24 mai 2022.
            
               
                  Pentru Consiliu
               
               
                  Președintele
               
               B. LE MAIRE
            
         
         
            (1)  JO L 226, 13.8.1987, p. 2.
         
            (2)  Decizia 87/415/CEE a Consiliului din 15 iunie 1987 privind încheierea Convenției dintre Comunitatea Economică Europeană și Republica Austria, Republica Finlanda, Republica Islanda, Regatul Norvegiei, Regatul Suediei și Confederația Elvețiană privind un regim de tranzit comun (JO L 226, 13.8.1987, p. 1).
         
            (3)  Regulamentul delegat (UE) 2015/2446 al Comisiei din 28 iulie 2015 de completare a Regulamentului (UE) nr. 952/2013 al Parlamentului European și al Consiliului în ceea ce privește normele detaliate ale anumitor dispoziții ale Codului vamal al Uniunii (JO L 343, 29.12.2015, p. 1).
         
            (4)  Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558).
         
            (5)  Regulamentul delegat (UE) 2021/234 al Comisiei din 7 decembrie 2020 de modificare a Regulamentului delegat (UE) 2015/2446 în ceea ce privește cerințele comune în materie de date și a Regulamentului delegat (UE) 2016/341 în ceea ce privește codurile care trebuie utilizate în anumite formulare (JO L 63, 23.2.2021, p. 1).
         
            (6)  Regulamentul de punere în aplicare (UE) 2021/235 al Comisiei din 8 februarie 2021 de modificare a Regulamentului de punere în aplicare (UE) 2015/2447 în ceea ce privește formatele și codurile pentru cerințele comune în materie de date, anumite norme privind supravegherea și biroul vamal competent pentru plasarea mărfurilor sub un regim vamal (JO L 63, 23.2.2021, p. 386).
         
            (7)  A se vedea documentul ST 7680/22 ADD 1 la http://register.consilium.europa.eu